b'\n_START_ARTICLE_\nPatogena gliva\n_START_PARAGRAPH_\nPatogene glive, tudi samo glivice, so glive, ki povzro\xc4\x8dajo bolezni pri ljudeh in drugih organizmih. Gre za evkariontske organizme, velikokrat v obliki drobno\xc5\xbeivk (mikroorganizmov)._NEWLINE_Glive so prisotne povsod v okolju, na primer v prsti, na rastlinah, na \xc4\x8dlove\xc5\xa1ki ko\xc5\xbei, na povr\xc5\xa1inah v zaprtih prostorih ... Na svetu obstaja okoli 1,5 milijona razli\xc4\x8dnih vrst gliv, vendar jih le okoli 300 povzro\xc4\x8da bolezni pri ljudeh. Ve\xc4\x8dina vrst ni nevarna za \xc4\x8dloveka. Zlasti pri bolnikih s hudimi okvarami imunskega sistema ali presnovnimi motnjami ter po obse\xc5\xbenih operacijah lahko bolezen povzro\xc4\x8dijo tudi glive, ki sicer za zdrave posameznike niso patogene. Take glive imenujemo oportunisti\xc4\x8dne glive. Bolezni, ki jih povzro\xc4\x8dajo glive, imenujemo glivi\xc4\x8dne bolezni ali mikoze.\n_START_SECTION_\nPrimeri patogenih gliv\n_START_PARAGRAPH_\nOpisanih je ve\xc4\x8d sto potencialno patogenih gliv, ki lahko povzro\xc4\x8dajo oku\xc5\xbebe pri \xc4\x8dloveku, vendar pa veliko ve\xc4\x8dino hudih glivi\xc4\x8dnih oku\xc5\xbeb povzro\xc4\x8di manj kot ducat vrst, med njimi Candida spp., Cryptococcus neoformans, Aspergillus spp., Histoplasma capsulatum, Coccidioides spp., Blastomyces immitis in Paracoccidioides brasiliensis.\n_START_SECTION_\nZdravljenje\n_START_PARAGRAPH_\nZa zdravljenje glivi\xc4\x8dnih oku\xc5\xbeb se uporabljajo protiglivi\xc4\x8dna zdravila. Primera takih zdravil sta flukonazol in amfotericin B. Flukonazol je na voljo tudi v pripravkih brez recepta, ki se uporabljajo za zdravljenje manj hudih povr\xc5\xa1inskih glivi\xc4\x8dnih oku\xc5\xbeb, amfotericin B pa je mo\xc4\x8dnej\xc5\xa1a u\xc4\x8dinkovina, ki se injicira v primerih hudih sistemskih glivi\xc4\x8dnih oku\xc5\xbeb._NEWLINE_Zdravljenje s protiglivi\xc4\x8dnimi zdravili lahko izzove pojav odpornosti povzro\xc4\x8ditelja proti zdravilu, kar je posledica razli\xc4\x8dnih mehanizmov prilagoditve glivic na prisotnost u\xc4\x8dinkovine. \xc5\xa0tevilni izolati odpornih sevov izra\xc5\xbeajo na primer gene, ki kodirajo ta imenovane \xc4\x8drpalke za izplavljanje, ki zdravilo iz\xc4\x8drpajo iz glivne celice po tem, ko le ta vstopi vanjo.'